Official Journal L 056 , 26/02/1994 P. 0028 - 0049



ANNESS I Konvenzjoni tad-dwana dwar l-importazzjoni temporanja ta' vetturi kummerċjali tat-triq (1956) IL-PARTIJIET KONTRAENTI, XEWQANA li jiffaċilitaw it-traffiku internazzjonali tat-triq, Wara li kkunsidraw id-disposizzjonijiet tal-Konvenzjoni tad-Dwana dwar l-Importazzjoni Temporanja ta' Vetturi Privati tat-Triq, magħmula fi New York fl-4 ta' Ġunju, 1954, XEWQANA li, sakemm jista' jkun, japplikaw disposizzjonijiet bħalhom għal importazzjoni temporanja ta' vetturi kummerċjali tat-triq u, partikolarment, sabiex jipprovdu l-użu, għal dawk il-vetturi, tad-dokumenti tad-dwana li jolqtu vetturi privati tat-triq, FTIEHMU kif ġej: KAPITOLU I Tifsiriet Artikolu 1 Għall-fini ta' din il-Konvenzjoni (a) il-kliem "dazji ta' importazzjoni u taxxi ta' importazzjoni" għandhom ifissru dazji tad-dwana u dazji oħra kollha, taxxi u ħlasijiet u drittijiet oħra li jinġabru fuq, jew b'konnessjoni ma', l-importazzjoni ta' oġġetti msemmija f'din il-Konvenzjoni, iżda ma jkunux magħduda ħlasijiet u drittijiet limitati fl-ammont għall-ispejjeż, bejn wieħed u ieħor, tas-servizzi mogħtija; (b) il-kelma "vetturi" għandha tfisser vetturi kollha tat-triq bil-mutur u trailers kollha li jistgħu jitqabbdu ma' dawn il-vetturi (sew jekk ikunu mportati mal-vettura jew weħidhom), flimkien mal-partijiet tagħhom u aċċessorji u apparat tagħhom komuni, meta dawn ikunu mportati mal-vettura; (ċ) il-kliem "użu kummerċjali" għandhom ifissru użu għat-trasport ta' persuni bi ħlas, rigal jew konsiderazzjoni, jew għat-trasport ta' oġġetti ndustrijali jew kummerċjali bi jew mingħajr ħlas; (d) il-kliem "dokumenti ta' importazzjoni temporanja" għandhom ifissru id-dokument tad-dwana li jidentifika lill-vettura u li jagħti prova tal-garanzija jew depożitu ta' dazji ta' importazzjoni u ta' taxxi ta' importazzjoni; (e) il-kelma "impriżi" għandha tfisser għaqdiet kummerċjali jew industrijali, ikun x'ikun l-istat legali tagħhom, u għandha tinkludi persuni naturali li jagħmlu attivita' kummerċjali jew industrijali; (f) il-kelma "persuni" għandha tfisser kemm persuni naturali u kemm persuni legali; (g) il-kliem "assoċjazzjoni tal-ħruġ" għandhom ifissru assoċjazzjoni li tkun awtorizzata toħroġ dokumenti temporanji ta' importazzjoni; (h) il-kliem "assoċjazzjoni li tidħol garantit" għandhom ifissru assoċjazzjoni approvata mill-awtoritajiet tad-dwana ta' Parti Kontraenti li tidħol garantit għal persuni li jkunu qed jużaw dokumenti temporanji ta' importazzjoni; (i) il-kliem "organizzazzjoni internazzjonali" għandhom ifissru organizzazzjoni li jkollha msieħba magħha assoċjazzjonijiet nazzjonali li jkunu jistgħu joħorġu dokumenti ta' importazzjoni temporanja u jidħlu garanti għalihom; (j) il-kliem "Parti Kontraenti" għandhom ifissru pajjiż jew organizzazzjoni ta' integrazzjoni ekonomika reġjonali, Parti għal din il-Konvenzjoni; (k) il-kliem "organizzazzjoni għal integrazzjoni ekonomika reġjonali" għandhom ifissru organizzazzjoni mwaqqfa u magħmula minn pajjiżi li huma msemmija fl-Artikolu 33(1) ta' din il-Konvenzjoni, li għandha l-kompetenza li tagħmel il-liġijiet tagħha li jkunu jorbtu lill-Istati Membri tagħha, dwar affarijiet li huma regolati b'din il-Konvenzjoni, u tkun kompetenti li tiddeċiedi, skond il-proċeduri nterni tagħha, li tissieħeb f'din il-Konvenzjoni. KAPITOLU II Importazzjoni temporanja mingħajr ħlas ta' dazji ta' importazzjoni u taxxi ta' importazzjoni u ħielsa minn projbizzjonijiet u restrizzjonijiet ta' importazzjoni. Artikolu 2 1. Kull Parti Kontraenti għandha tħalli jidħlu temporanjament mingħajr ħlas ta' dazji ta' importazzjoni u taxxi ta' importazzjoni u ħielsa minn projbizzjonijiet u restrizzjonijiet ta' importazzjoni, iżda li jkunu soġġetti għal ri-esportazzjoni u għall-kondizzjonijiet l-oħra msemmija f'din il-Konvenzjoni, vetturi reġistrati fit-territorju ta' kull Parti Kontraenti u wżati għal traffiku internazzjonali tat-triq għal użu kummerċjali minn impriżi li joperaw minn dak it-territorju. 2. Il-Partijiet Kontraenti jistgħu, taħt il-kondizzjonijiet imsemmija f'din il-Konvenzjoni, jordnaw illi vetturi bħal dawn għandhom ikunu koperti b'dokumenti ta' importazzjoni temporanja li jiggarantixxu ħlas ta' dazji ta' importazzjoni u taxxi ta' importazzjoni jew somma ekwivalenti taħt id-disposizzjonijiet speċjali ta' l-Artikolu 27(4), jekk il-vetturi li jkunu koperti b'dokumenti ta' importazzjoni temporanja ma jkunux ri-esportati fiż-żmien stipulat. 3. Vetturi li jkunu mportati bil-għan li jinkrew wara l-importazzjoni ma jkollhomx dritt għall-benefiċċji ta' din il-Konvenzjoni. Artikolu 3 1. Bla ħsara għal dawk il-kondizzjonijiet li l-awtoritajiet jistgħu jimponu, is-sewwieq u membri oħra ta' l-ekwipaġġ tal-vettura għandhom jitħallew jimportaw temporanjament għadd meqjus ta' ħwejjeġ personali, meħud kont iż-żmien tal-mawra fil-pajjiż ta' importazzjoni. 2. Ħtiġiet tal-vjaġġ u kwantitajiet żgħar ta' tabakk, sigarri u sigaretti għall-użu personali, għandhom jidħlu ħielsa minn dazji ta' importazzjoni u taxxi ta' importazzjoni. Artikolu 4 Il-karburanti li jkunu fit-tankijiet komuni li jissupplixxuhom ta' vetturi mportati temporanjament għandhom jidħlu mingħajr ħlas ta' dazji ta' importazzjoni u taxxi ta' importazzjoni u ħielsa minn projbizzjonijiet u restrizzjonijiet. Kull Parti kontraenti, iżda, tista' tistabbilixxi kwantitajiet ta' karburanti hekk imdaħħla fit-territorju tagħha fit-tankijiet li jissupplixxuhom tal-vettura importata temporanjament. Artikolu 5 1. Partijiet komponenti importati għat-tiswija ta' tip li jkun diġà importat temporanjament għandhom jidħlu temporanjament mingħajr ħlas ta' dazji ta' importazzjoni u taxxi ta' importazzjoni u ħielsa minn projbizzjonijiet u restrizzjonijiet ta' importazzjoni. Partijiet Kontraenti jistgħu jitolbu li dawn il-partijiet ikunu koperti b'dokumenti ta' importazzjoni temporanja. 2. Partijiet mibdula li ma jkunux ri-esportati jkollhom jitħallsu fuqhom dazji ta' importazzjoni u taxxi ta' importazzjoni, ħlief meta, skond regolamenti tal-pajjiż li jkollu x'jaqsam, ikunu jistgħu jintelqu ħielsa minn kull spiża minn naħa tal-gvern jew meqruda, taħt sorveljanza uffiċjali, bl-ispejjeż għall-partijiet li jkollhom x'jaqsmu. Artikolu 6 Dokumenti ta' importazzjoni temporanja u dokumenti ta' ċirkulazzjoni internazzjonali mibgħuta lil assoċjazzjonijiet li jkollhom is-setgħa li joħorġu dawn id-dokumenti mill-assoċjazzjonijiet barranin li jikkorrispondu għalihom, minn organizzazzjonijiet internazzjonali jew mill-awtoritajiet tad-dwana tal-Partijiet Kontarenti, għandhom jidħlu mingħajr ħlas ta' dazji ta' importazzjoni u taxxi ta' importazzjoni u ħielsa minn projbizzjonijiet u restrizzjonijiet ta' importazzjoni. KAPITOLU III Ħruġ ta' dokumenti ta' importazzjoni temporanja Artikolu 7 1. Bla ħsara għal dawk il-garanziji u għal dawk il-kondizzjonijiet li jkun jidhrilha li għandha tagħmel, kull Parti Kontraenti tista' tagħti s-setgħa lil assoċjazzjonijiet, bħalma huma dawk msieħba ma' organizzazzjonijiet internazzjonali, li joħorġu, jew direttament jew permezz ta' assoċjazzjonijiet li jkunu jikkorrispondu għalihom, id-dokumenti ta' importazzjoni temporanja milquta b'din il-Konvenzjoni. 2. Dokumenti ta' importazzjoni temporanja jistgħu ikunu validi għal pajjiż jew territorju wieħed ta' dwana, jew għal għadd ta' pajjiżi jew territorji ta' dwana. 3. Iż-żmien ta' validità ta' dawn id-dokumenti m'għandux ikun aktar minn sena mid-data tal-ħruġ. Artikolu 8 1. Dokumenti ta' importazzjoni temporanja validi għat-territorji kollha jew uħud minnhom tal-Partijiet Kontraenti għandhom ikunu magħrufa bħala carnets de passage en douane, u għandhom ikunu jaqblu mal-formola mudell murija fl-Anness 1 ta' din il-Konvenzjoni. 2. Jekk carnet de passage en douane ma jkunx validu għal wieħed jew aktar mit-territorji, l-assoċjazzjoni tal-ħruġ għandha turi dan fuq il-qoxra u fuq il-biljett ta' importazzjoni tal-carnet. 3. Dokumenti ta' importazzjoni temporanja validi biss għat-territorju ta' Parti Kontraenti waħda jistgħu ikunu jaqblu mal-formola mudell murija fl-Anness 2 ta' din il-Konvenzjoni. Partijiet Kontraenti jistgħu jużaw dokumenti oħra, skond il-liġijiet jew regolamenti tagħhom. 4. Iż-żmien ta' validità ta' dokumenti ta' importazzjoni temporanja, barra dawk maħruġin minn assoċjazzjonijiet awtorizzati kif imsemmi fl-Artikolu 7, għandu jkun stabbilit minn kull Parti Kontraenti skond il-liġijiet u r-regolamenti tagħha. 5. Kull Parti Kontraenti għandha, meta tintalab, tagħti lill-Parti Kontraenti l-oħra kampjuni ta' dokumenti ta' importazzjoni temporanja validi għat-territorju tagħha, barra dawk murija fl-Annessi ta' din il-Konvenzjoni. KAPITOLU IV Partikolaritajiet fuq dokumenti ta' importazzjoni temporanja Artikolu 9 Dokumenti ta' importazzjoni temporanja maħruġin minn assoċjazzjonijiet awtorizzati għandhom isiru f'isem l-intrapriżi li jkunu qed iħaddmu u jimportaw il-vetturi temporanjament. Artikolu 10 1. Il-piż li għandu jkun dikjarat fid-dokumenti ta' importazzjoni temporanja huwa l-piż nett tal-vetturi. Dan għandu jintwera fis-sistema metrika. F'każ ta' dokumenti validi għal pajjiż wieħed biss, l-awtoritajiet tad-dwana ta' dak il-pajjiż jistgħu jistabbilixxu l-użu ta' sistema oħra. 2. Il-valur li għandu jkun dikjarat fuq id-dokumenti ta' importazzjoni temporanja validi għal pajjiż wieħed biss għandu jintwera fil-munita ta' dak il-pajjiż. Il-valur li għandu jkun dikjarat fuq il-carnet de passage en douane għandu jintwera fl-munita tal-pajjiż minn fejn jinħareġ il-carnet. 3. L-oġġetti u l-kaxxa ta' l-għodda li jagħmlu parti mit-tagħmir ordinarju ta' vetturi jistgħu ma jissemmewx speċifikatament fid-dokumenti ta' importazzjoni temporanja. 4. Meta l-awtoritajiet tad-dwana jkunu hekk jitolbu, partijiet ta' vetturi (bħalma huma roti, tyres u tubi ta' ġewwa) u aċċessorji li ma jitqisux li jagħmlu parti mill-apparat ordinarju ta' vettura (bħalma huma settijiet tar-radju u raff għal bagalji) għandhom ikunu msemmija fid-dokumenti ta' l-importazzjoni temporanja bil-partikolaritajiet meħtieġa (bħalma huma l-piż u l-valur) u għandhom jintwerew mal-ħruġ mill-pajjiż tal-mawra. 5. Trailers għandhom ikunu koperti b'dokumenti ta' importazzjoni għalihom. Artikolu 11 Partikolaritajiet imdaħħla f'dokumenti ta' mportazzjoni temporanja mill-assoċjazzjonijiet tal-ħruġ jistgħu jinbidlu bil-permess ta' l-assoċjazzjoni tal-ħruġ jew li tidħol garanti. L-ebda tibdil ma' jista' jsir lid-dokumenti wara li dawn ikunu għaddew mill-awtoritajiet tad-dwana tal-pajjiż ta' importazzjoni ħlief bil-kunsens ta' dawk l-awtoritajiet. KAPITOLU V Kondizzjonijiet għal importazzjoni temporanja Artikolu 12 Bla ħsara għal applikazzjoni ta' liġijiet nazzjonali li jippermettu lill-awtoritajiet tad-dwana tal-Partijiet Kontraenti li ma jħallux vetturi li jkunu daħlu b'dokumenti ta' importazzjoni temporanja milli jinstaqu minn persuni li jkunu nstabu ħatja ta' offiżi serji kontra r-regolamenti tad-dwana u fiskali tal-pajjiż ta' importazzjoni temporanja, vetturi mdaħħla b'dokumenti ta' importazzjoni temporanja jistghu jinstaqu minn persuni awtorizzati kif imiss minn dawk li jkollhom id-dokumenti. L-awtoritajiet tad-dwana tal-Partijiet Kontraenti ikollhom id-dritt li jitolbu prova li dawk il-persuni jkunu ġew awtorizzati kif imiss minn dawk li jkollhom id-dokumenti; jekk din il-prova tkun tidher li mhix biżżejjed, l-awtoritajiet tad-dwana jistgħu ma jħallux li dawn il-vetturi jintużaw f'pajjiżhom b'dawk id-dokumenti. Artikolu 13 1. Il-vetturi msemmija fid-dokumenti ta' importazzjoni temporanja għandhom ikunu ri-esportati fl-istess kondizzjoni ġenerali, ħlief għal xedd u kedd ordinarju, fiż-żmien tal-validità ta' dawk id-dokumenti. 2. Prova ta' ri-esportazzjoni għandha tkun fil-visa tal-ħruġ mehmuża kif imiss mad-dokumenti ta' importazzjoni temporanja mill-awtoritajiet tad-dwana tal-pajjiż li fih il-vettura tkun ġiet importata temporanjament. 3. Kull Parti Kontraenti jkollha d-dritt li tiċħad il-benefiċju ta' importazzjoni temporanja mingħajr ħlas ta' dazji ta' importazzjoni u taxxi ta' importazzjoni u ħielsa minn projbizzjonijiet u restrizzjonijiet ta' importazzjoni lil, jew li tieħu lura dak il-benefiċju minn, vetturi li jintużaw ukoll, kultant, biex jiġbru passieġġieri jew oġġetti ġewwa l-fruntieri tal-pajjiż li fih il-vettura tkun ġiet importata, biex ikunu depożitati ġewwa dawk il-fruntieri. 4. Vettura mikrija mportata temporanjament taħt il-kondizzjonijiet ta' din il-Konvenzjoni m'għandhiex terġa' tinkera fil-pajjiż ta' importazzjoni temporanja lil l-ebda persuna ħlief lil dawk il-persuni li jkunu krewha fl-ewwel lok, u l-awtoritajiet tad-dwana tal-Partijiet Kontraenti ikollhom id-dritt li jitolbu li vettura bħal dik ikollha terġa tkun ri-esportata meta l-operazzjonijiet ta' trasport li għalihom tkun temporanjament importata ikunu ntemmu. Artikolu 14 1. Minkejja l-ħtieġa ta' ri-esportazzjoni skond l-artikolu 13, ir-ri-esportazzjoni ta' vetturi b'ħafna ħsara ma tkunx meħtieġa, fil-każijiet ta' aċċidenti awtentikati kif imiss, jekk il-vetturi: (a) ikunu soġġetti għal dazji ta' importazzjoni u taxxi ta' importazzzjoni li jolqtuhom; jew (b) ikunu mitluqin ħielsa minn kull nefqa mill-gvern tal-pajjiż li fih ikunu ġew importati temporanjament, f'liema kas min ikollu d-dokumenti ta' importazzjoni temporanja ikun meħlus minn dazji ta' importazzjoni u minn taxxi ta' importazzjoni; jew (ċ) jinqerdu, taħt sorvelja uffiċjali, bl-ispejjeż għall-Partijiet li jkollhom x'jaqsmu, b'partijiet u materjal salvati soġġetti għal dazji ta' importazzjoni u taxxi ta' importazzjoni li jkunu jolqtuhom skond kif l-awtoritajiet tad-dwana jistgħu jitolbu. 2. Meta vettura mportata temporanjament ma tkunx tista' tiġi ri-esportata minħabba qbid, li ma jkunx qbid magħmul fuq talba ta' persuni privati, il-ħtieġa ta' ri-esportazzjoni matul iż-żmien li fih id-dokumenti ta' importazzjoni temporanja jkunu għadhom jgħoddu tkun sospiża sakemm ikun għadu għaddej il-qbid. 3. L-awtoritajiet tad-dwana għandhom, sakemm jista' jkun, javżaw lill-assoċjazzjoni li tidħol garanti, bi qbidijiet magħmulin minn jew għal dawn l-awtoritajiet tad-dwana ta' vetturi mdaħħla b'dokumenti ta' importazzjoni temporanja garantiti minn dik l-assoċjazzjoni u għandhom jgħarrfuha bil-mużuri li jkunu fi ħsiebhom jieħdu. 4. Meta vettura jew oġġetti mniżżla fid-dokumenti jintilfu jew jinsterqu matul iż-żmien tal-qbid, li ma jkunx qbid magħmul fuq talba ta' persuni privati, ma jkunux jistgħu jinġabru dazji ta' importazzjoni u taxxi ta' importazzjoni mingħand min ikollu d-dokumenti ta' importazzjoni temporanja, li jkollu jagħti prova tal-qbid lill-awtoritajiet tad-dwana. Artikolu 15 Persuni ntitolati għal faċilitajiet ta' importazzjoni temporanja jistgħu, matul iż-żmien li fih id-dokumenti ta' importazzjoni temporanja jkunu għadhom jgħoddu, jimportaw vetturi b'dawk id-dokumenti kull meta jkun jenħtieġ, bil-kondizzjoni li huma jkollhom passaġġ (dħul u ħruġ) imsejjes b'viża ta' l-uffiċjali tad-dwana li jkollhom x'jaqsmu jekk l-awtoritajiet tad-dwana jitolbu dan. Iżda dokumenti ta' importazzjoni temporanja jistgħu isiru validi għal vjaġġ wieħed biss. Artikolu 16 Meta jintużaw dokumenti ta' importazzjoni temporanja mingħajr biljetti li jistgħu jinqalgħu minn magħhom għal kull vjaġġ, il-viżi mogħtija mill-uffiċjali tad-dwana bejn l-ewwel dħul u l-aħħar ħruġ ikunu provviżorji. Iżda, meta l-aħħar viża tkun viża provviżorja ta' ħruġ, din għandha tittieħed bħala prova tar-ri-esportazzjoni tal-vettura jew partijiet tagħha importati temporanjament. Artikolu 17 Meta jintużaw dokumenti ta' importazzjoni temporanja, ma' biljetti li jistgħu jinqalgħu minn magħhom, għal kull vjaġġ, kull dħul ifisser li d-dokument ikun għadda mill-awtoritajiet tad-dwana, u kull viża ta' ħruġ li tinħareġ wara tkun finali, ħlief kif hemm imsemmi fl-artikolu 18. Artikolu 18 Meta l-awtoritajiet tad-dwana ta' pajjiż joħorġu finalment u mingħajr kondizzjoni dokumenti ta' importazzjoni temporanja, huma ma jkunux jistgħu jitolbu lura mingħand l-assoċjazzjoni li tidħol garanti ħlas ta' dazji ta' importazzjoni u taxxi ta' importazzjoni, sakemm iċ-ċertifikat tal-ħruġ ma jkunx inkiseb ħażin jew bi frodi. Artikolu 19 Viżi għal dokumenti ta' importazzjoni temporanja wżati taħt il-kondizzjonijiet imsemmija f'din il-konvenzjoni m'għandhomx ikunu soġġetti għal ħlas ta' tariffi biex jidhru fid-dwana, iżda dawn il-viżi jinħarġu minn uffiċju tad-dwana jew post matul ħinijiet awtorzzati. IL-KAPITOLU VI Estensjoni tal-validità u tiġdid tad-dokumenti ta' importazzjoni temporanja. Artikolu 20 In-nuqqas ta' prova ta' ri-esportazzjoni fiż-żmien mogħti għal vetturi mportati temporanjament m'għandux jitqies meta l-vetturi jittieħdu għand l-awtoritajiet tad-dwana għar-ri-esportazzjoni fi żmien erbgħatax-il jum minn meta teskadi d-data għal dħul temporanju għall-vetturi u jingħataw raġunijiet tajba għal dak id-dewmien. Artikolu 21 Kull Parti Kontraenti għandha tagħraf bħala validi estensjonijiet ta' validità ta' carnets de passage en douane mogħtija minn Parti Kontrenti skond il-proċedura imsemmija fl-Anness 3 ta'din il-Konvenzjoni. Artikolu 22 1. Talbiet għal estensjoni ta' validità ta' dokumenti ta' importazzjoni temporanja għandhom jingħataw lil awtoritajiet kompetenti tad-dwana qabel ma jiskadi ż-żmien ta' validità ta' dawn id-dokumenti, sakemm dan ma jkunx impossibbli minħabba forza maġġuri. Jekk id-dokumenti ta' importazzjoni temporanja jkunu nħarġu minn assoċjazzjoni mhux awtorizzata, it-talba għal estensjoni għandha ssir mill-assoċjazzjoni li tidħol garanti għad-dokumenti. 2. Estensjonijiet ta' żmien meħtieġa għar-ri-esportazzjoni ta' vetturi jew partijiet tagħhom importati temporanjament għandhom jingħataw meta l-persuni li jkollhom x'jaqsmu jkunu jistgħu juru għas-sodisfazzjon ta' l-awtoritajiet tad-dwana li huma ma jkunux jistgħu jirri-esportaw minħabba forza maġġuri l-istess vetturi jew partijiet tagħhom fiż-żmien mogħti. 3. Il-validità tad-dokumenti ta' importazzjoni temporanja tista' tkun imtawla darba biss għal mhux aktar minn sena waħda. Wara dan iż-żmien, għandu jinħareġ u jingħata carnet ġdid minflok il-carnet l-ieħor. Artikolu 23 Kull Parti Kontraenti għandha, jekk il-kondizzjonijiet ta' dħul temporanju ma jibqgħux jitħarsu, tawtorizza, bla ħsara għal kull miżura ta' kontroll li hija tqis li tkun meħtieġa, it-tiġdid tad-dokumenti ta' importazzjoni temporanja maħruġa mill-assoċjazzjonijiet awtorizzati u li jkollhom x'jaqsmu ma' vetturi jew partijiet tagħhom importati temporanjament fit-territorju tagħha. Talbiet għal tiġdid għandhom jinġiebu mill-assoċjazzjonijiet li jidħlu garanti. KAPITOLU VII Regolarizzazzjoni tad-dokumenti ta' importazzjoni temporanja. Artikolu 24 1. Jekk dokumenti ta' importazzjoni temporanja ma jkunux inħarġu regolarment, l-awtoritajiet tad-dwana tal-pajjiż ta' importazzjoni għandu (skond jekk id-dokumenti jkunux skadew jew le) jaċċettaw bħala prova ta' ri-esportazzjoni tal-vettura jew partijiet tagħha il-preżentata ta' ċertifikat msejjes fuq il-forma mudell murija fl-Anness 4 ta' din il-Konvenzjoni maħruġ minn awtorita' uffiċjali (konslu, dwana, pulizija, sindku, uffiċjal ġudizjarju, eċċ.), li jikkonferma l-fatti li l-vettura jew il-partijiet tagħha in kwistjoni kienu ppreżentati lilha u huma barra mill-pajjiż ta' importazzjoni. Minflok għandhom jaċċettaw kull prova oħra dokumentarja valida li l-vettura jew partijiet tagħha huma barra mill-pajjiż ta' importazzjoni temporanja. Fil-każ ta' dokumenti, barra mill-carnets de passage en douane, li jkunu għadhom ma skadewx, id-dokumenti għandhom jinġiebu fl-istess waqt tal-prova msemmija hawn fuq. Fil-każ ta' carnets l-awtoritajiet tad-dwana għandhom jaċċettaw, bħala prova ta' ri-esportazzjoni tal-vetturi jew partijiet tagħhom, il-viżi miftiehma ma' l-awtoritajiet tad-dwana ta' pajjiżi li jkunu żaru wara. 2. F'każ li dokumenti ta' importazzjoni temporanja, li jkunu nħarġu mhux regolarment iżda li jkollhom x'jaqsmu ma' vetturi jew partijiet tagħhom li jkunu ġew ri-esportati, meqruda, mitlufa jew misruqa, l-awtoritajiet tad-dwana tal-pajjiż ta' importazzjoni għandu jaċċetta bħala prova ta' ri-esportazzjoni il-preżentata ta' ċertifikati imsejsa fuq il-forma mudell murija fl-Anness 4 ta' din il-Konvenzjoni, maħruġa mill-awtorita' uffiċjali (konslu, dwana, pulizija, sindku, uffiċjal ġudizzjarju, eċċ.) li jikkonferma l-fatti li l-vettura jew il-partijiet tagħha in kwistjoni ġew ippreżentati lilha u huma barra l-pajjiż ta' importazzjoni wara li tkun skadiet id-data tad-dokumenti. Minflok, huma għamdhom jaċċettaw kull prova oħra dokumentarja valida li l-vettura jew partijiet tagħha huma barra l-pajjiż ta' importazzjoni. 3. F'każ li carnets de passage en douane jinqerdu, jintilfu jew jinsterqu waqt li vetturi jew partijiet tagħhom li għalihom jirreferu jkunu fit-territorju ta' wieħed mill-Partijiet Kontraenti, l-awtoritajiet tad-dwana ta' dik il-Parti għandhom, fuq it-talba ta' l-assoċjazzjoni li jkollha x'taqsam, jaċċettaw li d-dokumenti jinbidlu, u l-validità tagħhom tiskadi meta tiskadi d-data tal-validita tal-carnets mibdula. Din l-aċċettazzjoni għandha tannulla l-aċċettazzjoni li tkun saret qabel tal-carnets meqruda, mitlufa jew misruqa. F'każ ta' użu ħażin tal-carnet wara li jkun kanċellat mill-awtoritajiet tad-dwana u mill-assoċjazzjoni tal-ħruġ, din ta' l-aħħar ma tinżammx responsabbli għal dazji ta' importazzjoni u taxxi ta' importazzjoni li jkollhom jitħallsu. Jekk, minflok ma d-dokumenti jinbidlu, jinħarġu liċenzi ta' esportazzjoni jew dokumenti jixbħbuhom għar-ri-esportazzjoni tal-vetturi jew partijiet tagħhom, il-viżi tal-ħruġ fuq dawn il-liċenzi jew dokumenti għandhom jitqiesu bħala prova biżżejjed ta' ri-esportazzjoni. 4. Jekk vetturi jinsterqu wara li jkunu ri-esportati mill-pajjiż ta' importazzjoni temporanja, mingħajr ma l-ħruġ ikun ġie approvat fuq id-dokumenti ta' importazzjoni temporanja, u jekk ma jkunx hemm viżi tad-dħul fuq id-dokumenti miftiehma ma' l-awtoritajiet tad-dwana ta' pajjiżi li jkunu żaru wara, id-dokumenti jistgħu, b'danakollu, jkunu regolarizzati, sakemm l-assoċjazzjoni li tidħol garanti ġġib id-dokumenti, flimkien ma' dik il-prova tas-serq, skond kemm titqies li tista' tkun biżżejjed. Jekk id-dokumenti ta' importazzjoni temporanja jkunu għadhom ma skadewx, l-awtoritajiet tad-dwana jistgħu jitolbu li jintraddu lura. Artikolu 25 Fil-każijiet imsemmija fl-Artikolu 24, l-awtoritajiet tad-dwana għandhom id-dritt li jitolbu ħlas ta' regolarizzazzjoni. Artikolu 25bis L-awtoritajiet kompetenti tad-dwana m'għandhomx jitolbu ħlas ta' dazji ta' importazzjoni u taxxi ta' importazzjoni fejn ikun hemm prova li tissodisfahom illi vettura mportata b'dokument ta' importazzjoni temporanja ma tistax tkun ri-esportata aktar għaliex tkun inqerdet jew intilfet għal kollox minħabba forza maġġuri, partikolarment minħabba atti ta' gwerra, irvellijiet jew diżastri naturali. Artikolu 26 L-awtoritajiet tad-dwana m'għandux ikollhom id-dritt li jitolbu mingħand l-assoċjazzjonijiet li jidħlu garanti ħlas ta' dazji ta' importazzjoni u ta' taxxi ta' importazzjoni fuq vetturi jew partijiet tagħhom li jkunu ġew importati temporanjament meta l-assoċjazzjonijiet li jidħlu garanti ma jkunux ġew notifikati li d-dokumenti ta' importazzjoni temporanja ma jkunux inħarġu fi żmien sena mid-data li fiha tiskadi l-validità ta' dawk id-dokumenti. L-awtoritajiet tad-dwana għandhom jagħtu lill-assoċjazzjonijiet li jidħlu garanti id-dettalji ta' l-ammont ta' dazji ta' importazzjoni u ta' taxxi ta' importazzjoni fi żmien sena minn notifika tan-nuqqas ta' ħruġ. Ir-responsabbiltà ta' l-assoċjazzjonijiet li jidħlu garanti għal dawn l-ammonti għandha tintemm jekk dan it-tagħrif ma jkunx ingħata f'dak iż-żmien ta' sena. Artikolu 27 1. L-assoċjazzjonijiet li jidħlu garanti għandu jkollhom żmien ta' sena mid-data tan-notifika li d-dokumenti ta' importazzjoni temporanja ma jkunux inħarġu biex jagħtu prova ta' ri-esportazzjoni tal-vetturi jew partijiet tagħhom in kwistjoni skond il-kondizzjonijiet imsemmija f'din il-Konvenzjoni. Iżda dan iż-żmien ta' sena jista' jidħol fis-seħħ biss mid-data li fiha jiskadu d-dokumenti ta' importazzjoni temporanja. Jekk l-awtoritajiet tad-dwana jikkontestaw il-validità tal-prova mogħtija huma għandhom jgħarrfu b'dan li min ikun daħal garanti fi żmien ta' mhux aktar minn sena. 2. Jekk din il-prova ma tingħatax fiż-żmien imsemmi, l-assoċjazzjoni li tidħol garanti għandha tiddepożita jew tħallas provviżorjament fi żmien ta' mhux aktar minn tlett xhur id-dazji ta' importazzjoni u t-taxxi ta' importazzjoni dovuti. Dan id-depożitu jew ħlas għandu jsir finali wara sena mid-data tad-depożitu jew ħlas provviżorju. Matul l-aħħar imsemmi żmien, l-assoċjazzjoni li tidħol garanti tista' xorta waħda tagħmel tajjeb mill-faċilitajiet imsemmija fil-paragrafu ta' qabel dan bil-għan li tingħata lura l-ammonti depożitati jew imħallsa. 3. Għal dawk il-pajjiżi li r-regolamenti tagħhom ma jipprovdux għal depożitu jew ħlas provviżorju ta' dazji ta' importazzjoni jew taxxi ta' importazzjoni, ħlasijiet magħmula skond id-disposizzjonijiet tal-paragrafu ta' qabel dan għandhom jitqiesu bħala finali, dan bil-ħsieb li l-ammonti mħallsa jkunu jistgħu jingħataw lura meta l-kondizzjonijiet imsemmija f'dan l-artikolu ikunu twettqu. 4. Fil-każ li d-dokumenti ta' importazzjoni temporanja ma jkunux inħarġu, l-assoċjazzjoni li tidħol garanti ma tkunx jeħtieġilha tħallas somma akbar mit-total tad-dazji ta' importazzjoni u tat-taxxi ta' importazzjoni li jkunu japplikaw għall-vetturi jew partijiet tagħhom mhux ri-esportati, flimkien ma' l-interessi relattivi. Artikolu 28 Id-disposizzjonijiet ta' din il-Konvenzjoni huma bla ħsara ghad-drittijiet tal-Partijiet Kontraenti, meta jkun hemm frodi, kontravenzjoni jew abbuż, biex jieħdu proċeduri kontra persuni li jkollhom jew jużaw dokumenti ta' importazzjoni temporanja biex jiġbru lura dazji ta' importazzjoni u taxxi ta' importazzjoni, u wkoll biex jagħmlu pieni kontra dawn il-persuni. F'każijiet bhal dawn, l-assoċjazzjonijiet li jidħlu garanti għandhom jagħtu l-għajnuna tagħhom lill-awtoritajiet tad-dwana. KAPITOLU VIII Disposizzjonijiet Imħallta Artikolu 29 Il-Partijiet Kontraenti għandhom jagħmlu ħilithom biex idaħħlu proċeduri tad-dwana li jista' jkollhom l-effett li ma jħallux milli jiżviluppa t-traffiku kummerċjali internazzjonali tat-triq. Artikolu 30 Sabiex jitħaffu il-proċeduri doganali il-Partijiet Kontraenti viċin għandhom jipprovaw jitqedu qrib xulxin l-uffiċċji u l-postijiet rispettivi tad-dwana u li jinżammu miftuħin matul l-istess siegħat. Artikolu 31 Kull ksur tad-disposizzjonijiet ta' din il-Konvenzjoni, kull tibdil, dikjarazzjoni falza jew att li jkollu bħala effett li xi ħadd jew xi ħaġa jgawdu b'mod mhux sewwa mis-sistema ta' importazzjoni imsemmija f'din il-Konvenzjoni, jistgħu jagħmlu lil ħati li jkun ikkundannat fil-pajjiż fejn tkun saret l-offiża għall-pieni skond il-liġijiet ta' dak il-pajjiż. Artikolu 32 Xejn f'din il-Konvenzjoni ma jżomm lill-Partijiet Kontraenti li huma f'unjoni ta' dwana jew ekonomika milli jagħmlu disposizzjonijiet speċjali għal impriżi li jkunu jinsabu fil-pajjiżi ta' dik l-unjoni. Artikolu 32 bis Din il-Konvenzjoni m'għandhiex iżżomm l-applikazzjoni ta' faċilitajiet akbar li Partijiet Kontraenti jagħtu, jew ikunu jixtiequ jagħtu, b'disposizzjonijiet unilaterali jew permezz ta' ftehim bilaterali jew multilaterali, iżda dawn il-faċilitajiet m'għandhomx iżommu l-applikazzjoni tad-disposizzjonijiet ta' din il-Konvenzjoni. Il-Partijiet Kontraenti huma mħeġġa biex jirrinunzjaw li jitolbu dokumenti ta' importazzjoni temporanja u garanziji. KAPITOLU IX Disposizzjonijiet ta' l-aħħar Artikolu 33 1. Pajjiżi li huma membri tal-Kummissjoni Ekonomika għall-Ewropa u pajjiżi li jkunu fil-Kummissjoni f'kapaċita' konsultattiva taħt paragrafu 8 tat-Termini ta' Referenza tal-Kummissjoni, jistgħu isiru Partijiet Kontraenti ta' din il-Konvenzjoni: (a) billi jiffirmawha; (b) billi jirratifikawha wara li jkunu ffirmawha bil-ħsieb li jirratifikawha; (ċ) billi jissieħbu fiha. 2. Dawk il-pajjiżi li jieħdu sehem f'attivitajiet tal-Kummissjoni Ekonomika Ewropea skond il-paragrafu 11 tat-Termini ta' Referenza jistgħu jsiru Partijiet Kontraenti ta' din il-Konvenzjoni billi jissieħbu fiha wara li tidħol fis-seħħ. 2bis Kull organizzazzjoni ta' integrazzjoni ekonomika reġjonali tista', skond il-paragrafu 1 ta' dan l-artikolu, issir Parti Kontraenti ta' din il-Konvenzjoni. Organizzazzjoni bħal din li tkun issieħbet f'din il-Konvenzjoni għandha tgħarraf lis-Segretarju Ġenerali tan-Nazzjonijiet Uniti dwar il-kompetenza tagħha u ta' kull tidbil fiha li jsir wara, dwar affarijiet li huma regolati b'din il-Konvenzjoni. L-organizzazzjoni u l-Istati Membri tagħha jistgħu, mingħajr iżda ma jkun hemm deroga mill-obbligazzjonijiet taħt din il-Konvenzjoni, jiddeċiedu dwar ir-responsabbiltajiet rispettivi tagħhom biex iwettqu l-obbligazzjonijiet tagħhom taħt din il-Konvenzjoni. 3. Il-Konvenzjoni tkun miftuħa għall-firma sal-31 ta' Awissu, 1956. Wara dan, tkun miftuħa għal sħubija. 4. Ratifika jew sħubija għandha ssir bid-depożitu ta' l-istrumenti mas-Segretarju Ġenerali tan-Nazzjonijiet Uniti. Artikolu 34 1. Din il-Konvenzjoni tidħol fis-seħħ fid-dsagħtax-il jum wara li ħamsa mill-pajjiżi msemmija fl-artikolu 33(1) ikunu ffirmawha mingħajr riserva ta' ratifika jew iddepożitaw l-istrumenti jew ratifika jew sħubija tagħhom. 2. Għal kull pajjiż jew organizzazzjoni ta' integrazzjoni ekonomika reġjonali li jirratifikaha jew jissieħeb fiha wara li ħames pajjiżi jkunu ffirmawha mingħajr riserva ta' ratifika jew iddepożitaw l-istrumenti ta' ratifika jew sħubija, din il-Konvenzjoni għandha tidhol fis-seħħ fid-dsagħtax-il jum wara li l-istess pajjiż jew l-istess organizzazzjoni ta' integrazzjoni ekonomika reġjonali jkunu ddepożitaw l-istrumenti ta' ratifika jew sħubija tagħhom. Artikolu 35 1. Kull Parti Kontraenti tista' tiddenunzja din il-Konvenzjoni billi tgħarraf b'dan lis-Secretarju Generali tan-Nazzjonijiet Uniti. 2. Denunzja għandha tidħol fis-seħħ ħmistax-il xahar minn meta l-avviż ta' denunzja jkun wasal għand is-Segretarju Generali tan-Nazzjonijiet Uniti. 3. Il-validità ta' dokumenti ta' importazzjoni temporanja maħruġa qabel id-data li fiha tkun bdiet isseħħ id-denunzja m'għandhiex tittiefes minħabba f'hekk, u l-garanzija ta' l-assoċjazzjoni għandha tibqa' tiswa. Estensjonijiet mogħtija skond il-kondizzjonijiet imsemmija fl-artikolu 21 ta' din il-Konvenzjoni għandhom bl-istess mod jibqgħu validi. Artikolu 36 Din il-Konvenzjoni għandha tieqaf milli tibqa' fis-seħħ jekk, għal żmien ta' tnax-il xahar konsekuttivi wara li tkun daħlet fis-seħħ, l-għadd ta' Partijiet Kontraenti jkun anqas minn ħamsa. Artikolu 37 1. Kull pajjiż jista', waqt li jkun jiffirma din il-Konvenzjoni mingħajr riserva ta' ratifika jew waqt id-depożitu ta' l-istrumenti tiegħu ta' ratifika jew sħubija jew f'kull żmien ieħor wara, jiddikjara b'avviż lis-Segretarju Generali tan-Nazzjonijiet Uniti li din il-Konvenzjoni għandha testendi għat-territorji kollha jew liema minnhom li tagħhom ikun responsabbli għal relazzjonijiet internazzjonali. Il-Konvenzjoni għandha testendi għat-territorju jew territorji msemmija fl-avviż u dan mid-dsatax-il jum minn meta l-avviż jasal għand is-Segretarju Generali jew, jekk f'dak il-jum il-Konvenzjoni ma tkunx għadha daħlet fis-seħħ, minn meta tidħol fis-seħħ. 2. Kull pajjiż li jkun iddikjara skond il-paragrafu ta' qabel dan li jkun qed jestendi din il-Konvenzjoni għal territorju li tiegħu ikun responsabbli għal relazzjonijiet internazzjonali, jista' jiddenunzja l-Konvenzi separatament fir-rigward ta' dak it-territorju skond id-disposizzjonijiet ta' l-artikolu 35. Artikolu 38 1. Kull tilwima bejn żewġ Partijiet Kontraenti jew aktar dwar l-interpretazzjoni jew l-applikazzjoni ta' din il-Konvenzjoni, għandu jkollha, sakemm jista' jkun, soluzzjoni b'negozjati bejniethom. 2. Kull tilwima li ma jkollhiex soluzzjoni b'negozjati għandha tintbagħat għal arbitraġġ jekk waħda mill-Partijiet Kontraenti fit-tilwima hekk titlob, u għandha tintbagħat, għaldaqstant, lil arbitru wieħed jew aktar, skond kif il-Partijiet Kontraenti fit-tilwima jagħżlu bi ftehim bejniethom. Jekk fi żmien tlett xhur minn meta ssir it-talba għal arbitraġġ il-Partijiet fit-tilwima ma jkunux jistgħu jaqblu fuq l-għażla ta' arbitru jew arbitri, kull Parti tista' titlob lis-Segretarju Ġenerali tan-Nazzjonijiet Uniti biex jaħtar arbitru wieħed biex it-tilwima tintbagħat lilu għal deċiżjoni. 3. Id-deċiżjoni ta' l-arbitru jew arbitri maħtura skond il-paragrafu ta' qabel dan għandha torbot lill-Partijiet Kontraenti fit-tilwima. Artikolu 39 1. Kull Parti Kontraenti tista', waqt il-firma jew ratifika ta', jew sħubija fil-Konvenzjoni, tiddikjara li ma tqisx lilha nfisha marbuta bl-artikolu 38 tal-Konvenzjoni. Partijiet Kontraenti oħra m'għandhomx ikunu marbuta bl-artikolu 38 fir-rigward ta' Parti Kontraenti li tkun għalet riserva bħal dik. 2. Parti Kontraenti li tkun għamlet riserva kif imsemmi fil-paragrafu 1 tista', f'kull żmien, tirtira dik ir-riserva billi tavża lis-Secretarju Ġenerali tal-Nazzjonijiet Uniti. 3. Ma tista' ssir l-ebda riserva oħra għal din il-Konvenzjoni. Artikolu 40 1. Wara li din il-Konvenzjoni tkun ilha fis-seħħ għal tlett snin, kull Parti Kontraenti tista, b'avviż lis-Segretarju Ġenerali tan-Nazzjonijiet Uniti, titlob li tiltaqa' konferenza bil-għan li tirrevedi l-Konvenzjoni. Is-Segretarju Ġenerali għandu javża lill-Partijiet Kontraenti kollha bit-talba u għandha tiltaqa' konferenza ta' reviżjoni msejjħa mis-Segretarju Ġenerali jekk fi żmien tlett xhur wara l-avviż tas-Segretarju Ġenerali, mhux anqas minn terz tal-Partijiet Kontraenti javżawh li jaqblu mat-talba. 2. Jekk tiltaqa' konferenza skond il-paragrafu ta' qabel dan, is-Segretarju Ġenerali għandu javża lill-Partijiet Kontraenti kollha u jistidienhom biex jibagħtu fi żmien tlett xhur dawk il-proposti li huma jkunu jixtiequ li l-konferenza tikkunsidra. Is-Segretarju Ġenerali għandu jiċċirkula lill-Partijiet Kontraenti kollha l-aġenda provviżorja tal-konferenza, flimkien mat-testi ta' dawk il-proposti mill-anqas fi zmien tlett xhur qabel ma l-konferenza tiltaqa'. 3. Is-Segretarju Ġenerali għandu jistieden għal konferenza msejħa skond dan l-artikolu lill-pajjiżi msemmija fl-artikolu 33(1), u lill-Partijiet Kontraenti msemmija fl-artikolu 33(2) and (2bis). Artikolu 41 1. Kull Parti Kontraenti tista' tipproponi amenda waħda jew aktar għal din il-Konvenzjoni. It-test ta' kull amenda proposta għandu jintbagħat lis-Segretarju Ġenerali tan-Nazzjonijiet Uniti li għandu jiċċirkulah lill-Partijiet Kontraenti kollha u jgħarraf lill-pajjiżi l-oħra kollha msemmija fl-artikolu 33(1). 2. Kull amenda proposta u mdawra skond il-paragrafu ta' qabel dan għandha titqies li tkun milqugħa jekk ħadd mill-Partijiet Kontraenti ma jagħmel oġġezzjoni fi żmien sitt xhur minn meta s-Segretarju Ġenerali jkun iċċirkola l-amenda proposta. Organizzazzjonijiet ta' integrazzjoni ekonomika reġjonali li jkunu Partijiet Kontraenti ta' din il-Konvenzjoni, dwar affarijiet fil-kompetenza tagħhom, għandhom jeżerċitaw id-dritt li jagħmlu oġġezzjoni. F'każijiet bħal dawn l-Istati Membri ta' dawn l-organizzazzjonijiet, li jkunu Partijiet Kontraenti ta' din il-Konvenzjoni, m'għandhomx ikunu ntitolati li jeżerċitaw dan id-dritt individwalment. 3. Is-Segretarju Ġenerali għandu, malajr kemm jista' jkun, javża lill-Partijiet Kontraenti kollha jekk saritx oġġezzjoni għall-amenda proposta. Jekk tkun saret oġġezzjoni għall-amenda proposta, l-amenda għandha titqies li ma tkunx intlaqgħet u m'għandha jkollha l-ebda effett. Jekk ma tkunx saret oġġezzjoni, l-amenda għandha tidħol fis-seħħ għall-partijiet Kontraenti kollha fi żmien tlett xhur wara li jkunu għalqu s-sitt xhur imsemmija fil-paragrafu ta' qabel dan. 4. Minbarra l-proċedura ta' amenda imsemmija fil-paragrafi 1, 2 u 3 ta' dan l-artikolu, l-anness għal din il-Konvenzjoni jista' jinbidel bi ftehim bejn l-amministrazzjoni kompetenti tal-Partijiet Kontraenti kollha. Is-Segretarju Ġenerali għandu jiffissa d-data li fiha jidħlu fis-seħħ it-testi l-ġodda li jkunu ħarġu minn dawn it-tibdiliet. Artikolu 42 B'żieda ma' l-avviżi imsemmija fl-artikoli 40 and 41, is-Segretraju Ġenerali tal-Nazzjonijiet Uniti għandu javża lill-pajjiżi msemmija fl-artikolu 33(1) u lill-Partijiet Kontraenti msemmija fl-artikolu 33(2) u (2bis) bil-: (a) firem, ratifiki u sħubijiet taħt l-artikolu 33; (a)bis tagħrif dwar il-kompetenza ta' organizzazzjonijiet ta' integrazzjoni ekonomika reġjonali u kull tibdil fiha li jsir wara skond l-artikolu 33 (2bis); (b) id-dati tad-dħul fis-seħħ ta' din il-Konvenzjoni skond l-artikolu 34; (ċ) denunzji magħmula taħt l-artikolu 35; (d) it-tmiem ta' din il-Konvenzjoni skond l-artikolu 36; (e) avviżi li jkunu waslu skond l-artikolu 37; (f) dikjarazzjonijiet u avviżi li jkunu waslu skond l-artikolu 39(1) u (2); (g) dħul fis-seħħ ta' kull amenda skond l-artikolu 41. Artikolu 43 Malli pajjiż li jkun Parti Kontraenti tal-Ftehim li jipprovdi għall-applikazzjoni provviżorja ta' l-abbozz tal-Konvenzjoni ta' dwana internazzjonali dwar vjaġġi, vetturi kummerċjali tat-triq, u ġarr internazzjonali ta' merkanzija bl-art, magħmul f'Ġinevra fis-16 ta' Ġunju, 1949, isir Parti Kontraenti ta' din il-Konvenzjni, huwa għandu jieħu l-miżuri meħtieġa bl-artikolu IV ta' dak il-Ftehim biex jiddenunzjaha rigward l-abbozz tal-Konvenzjoni tad-Dwana Internazzjonali dwar Vetturi Kummerċjali tat-Triq. Artikolu 44 Il-Protokoll tal-Firma għal din il-Konvenzjoni għandu jkollu l-istess forza, effett u tul ta' żmien bħal tal-Konvenzjoni nfisha li tagħha għandu jkun meqjus li jagħmel parti integrali. Artikolu 45 Wara l-31 ta' Awissu, 1956, l-oriġinal ta' din il-Konvenzjoni għandu jkun depożitat mas-Segretraju Ġenerali tal-Nazzjonijiet Uniti, li għandu jibgħat kopji ċertifikati bħala vera lil kull pajjiż u Parti Kontraenti msemmija fl-artikolu 33(1) to (2bis). Bħala xhieda ta' dan il-firmatarji hawn taħt, awtorizzati kif imiss għal dan, iffirmaw din il-Konvenzjoni. Magħmula f'Ġinevra, dan it-tmintax-il jum ta' Mejju, elf disa' mija u sitta u ħamsin, b'kopja waħda fl-ilsna Ingliż u Franċiż, biż-żewġ testi awtentiċi ndaqs. -------------------------------------------------- ANNESSI Anness 1: | Carnet de passage en douane | Anness 2: | Triptiku | Anness 3: | Estensjoni tal-validità tal-carnet de passage en douane | Anness 4: | Ċertifikat mudell għal tibdil f'dokumenti ta' importazzjoni temporanja li ma jkunux inħarġu, sfaw meqruda, mitlufa jew misruqa. | --------------------------------------------------